Eelnõu 16.05.2024

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 16.05.2024 nr 1-2/……

**Kanepi Vallavolikogu 20.06.2019 määruse nr 7 „Kanepi valla erateedel tasuta talvise teehoolduse tegemise kord“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel.

**§ 1. Kanepi Vallavolikogu 20.06.2019 määruses nr 7 „Kanepi valla erateedel tasuta talvise teehoolduse tegemise kord“ tehakse järgmised muudatused:**

(1) § 2 lõiget 2 muudetakse ja sõnastatakse see järgmiselt: „Tasuta lumetõrje teenust on õigus saada Kanepi vallas asuvatele erateedele, mis jäävad Kanepi valla üldplaneeringu kohaselt hajaasustusalale ning kulgevad majapidamisteni, mis asuvad kaugemal kui 30 m avalikult kasutatavalt teelt ning mida kasutatakse aastaringselt alalise elukohana ning eratee vastab järgmistele tingimustele:“

(2) § 2 lõige 3 tunnistatakse kehtetuks.

(3) § 2 täiendatakse lõikega 4 ja 5 järgmises sõnastuses: „(4) Tasuta lumetõrje teenust osutatakse õue väravani, selle puudumisel hoonestatud alani. (5) Tasuta lumetõrje teenust ei teostata õuemaal.“

(4) § 3 lõikes 1 asendatakse sõnastust „lumekihi paksus ületab sõiduteel 20 cm“ sõnastusega „lumekihi paksus ületab sõiduteel 15 cm“.

(5) § 3 lõige 6 tunnistatakse kehtetuks.

(6) § 3 täiendatakse lõigetega 7 ja 8 järgmises sõnastuses. „(7) Käesoleva korra § 2 lõikes 2 toodud nõuetele mittevastavusest tulenevad, lumetõrje teenuse osutamise käigus tekkinud, kahjusid teenuse saajale ega tee omanikule ei hüvitata. (8) Kui teenuse saaja kinnistu õuealani kulgev teekoridor läbib teisi kinnistuid, korraldab teenuse saaja kogu teekoridori nõuetega vastavusse viimise.“

**§ 2.****Rakendussätted**

 Määrus jõustub kolmandal päeval pärast Riigi Teatajas avaldamist.

Piret Rammul

volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 20.06.2019 määruse nr 7 „Kanepi valla erateedel tasuta talvise teehoolduse tegemise kord“ muutmine**

Kohaliku omavalitsuse korralduse seaduse § 22 lõike 1 punkti 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine.

Käesoleva eelnõu algatas vallavalitsus eesmärgiga täpsustada Kanepi valla erateedel tasuta talvise teehoolduste tegemise korda lähtuvalt teehoolde käigus tekkinud probleemidest. Kehtiv määrus on vastu võetud 2019 aasta juuni kuus ning seda on praktikas rakendatud viiel talvel, mis on olnud piisav aeg korra kitsaskohtade selgumiseks.

Esitatud ettepanekute kohaselt tehakse korras järgmised muudatused:

1. § 2 lg 2 muudetakse ja lisatakse tingimus, et tasuta lumetõrje teenust on õigus saada majapidamistel, mis asuvad kaugemal kui 30 m avalikult kasutatavalt teelt.

Avaliku teega vahetult külgnevate majapidamiste ligipääs on pigem sissesõidu- kui eratee. Selliste lühikeste lõikude lükkamisele kulub põhjendamatu aeg ja nende lükkamine ei peaks olema kinnistu omanikule ülejõu käiv. Alati on olemas erandid, mida saab lahendada kokkuleppel.

2. § 2 lg 3 tunnistatakse kehtetuks. Lõike 3 kohaselt, tasuta lumetõrje teenust võidakse erandina osutada ka lõikes 2 sätestatud tingimustele mittevastavate erateede osas, kui selleks on mõjuvad põhjused, milleks on eelkõige ta või tema leibkonnaliikme halb tervislik seisund, kõrge iga, sotsiaalne seisund või muu sarnane olukord.

Talvist teehoolet teostatakse teedel, kus traktoritele on tagatud ligipääs. Kui tee ei ole läbitav, ei saa see olla läbitav ka isikust tulenevatel põhjustel.

3. § 2 täiendatakse lõigetega 4 ja 5. Lõige 4 selgitab, et asuta lumetõrje teenust osutatakse õue väravani, selle puudumisel hoonestatud alani. Lõige 5 täpsustab, et tasuta lumetõrje teenust ei teostata õuemaal.

Praktikas on esinenud probleeme, kus traktor õuealal keerutades kahjustab majaomaniku vara. Samuti lisab selline õuealade lükkamine hulgaliselt traktori töötunde, mis omakorda on märgatav kulu valla eelarves.

4. § 3 lõikes 1 on määratud, et lumetõrjet tuleb hakata teostama, kui lumekihi paksus ületab 20 cm. Lumetõrje teostajate ettepanekul on lumekihi paksuseks määratud 15 cm.

Muudatus lihtsustab lükkajate tööd, kuna tihti võib märg 20 cm kiht juba raske ja ajakulukas lükata olla.

5. § 3 lõige 6 tunnistatakse kehtetuks. Lõige määras, et eratee lõpus või maja hoovides ei ole teenuse osutaja kohustatud hoovi puhastama rohkem kui on vajalik sõiduauto ümberkeeramiseks või prügiauto juurdepääsuks.

Nõuet ei ole alati võimalik täita, sest traktoril puudub vajalik ligipääs. Samuti on määruse muudatusega täpsustatud, et lumetõrjet ei teostata õuealal.

6. § 3 täiendatakse lõigetega 7 ja 8. Lõige 7 selgitab, et kui lumelükkamisega on tekkinud kahju kinnistu omanikust tuleneval põhjusel (kas ei ole teekoridor vastavalt tähistatud ja hooldatud vm), siis teenuse osutamisega tekkinud kahju ei hüvitata. Lõige 8 kohustab teenuse saajat sõlmima kokkulepped tagama teekoridori nõuetele vastavusse viimise ka tema erateeni viivate kinnistute omanikega.

Eelnõu on heaks kiitnud majandus- ja eelarvekomisjon 07.05.2024 toimunud koosolekul ning vallavalitsus 07.05.2024 istungil.

Määruse muudatused jõustuvad kolmandal päeval pärast Riigi Teatajas avaldamist.

Eelnõu koostas

Katrin Slungin

vallasekretär